Document ID: 32007D0602

A BIZOTTSÁG HATÁROZATA
(2007. szeptember 5.)
a közegészségügy és a fogyasztóvédelem területén működő, az érdekelt felekkel folytatott párbeszéddel foglalkozó csoport felállításáról
(2007/602/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
mivel:
(1)
A Szerződés 153. cikke a Közösség feladatául szabja a fogyasztóvédelem magas szintjének biztosítását, illetve a fogyasztók tájékoztatáshoz és az érdekeik védelmét célzó önszerveződéshez való jogainak megerősítését. Emellett a fogyasztóvédelmi követelményeket figyelembe kell venni az egyéb közösségi politikák és tevékenységek meghatározásakor és végrehajtásakor.
(2)
A szubszidiaritás és az arányosság elveinek alkalmazásáról szóló (30.) jegyzőkönyvvel (1) (1997) összhangban a Bizottság a jogalkotásra irányuló javaslatok előterjesztése előtt széles körű konzultációt folytat.
(3)
A Bizottság az európai szabályozásról szóló fehér könyvében (2) elindította azt a folyamatot, amellyel meg kívánják erősíteni a konzultációk és a párbeszédek szerepét a Közösségben.
(4)
A Bizottság az európai átláthatósági kezdeményezésről szóló zöld könyvet követő intézkedésekről szóló közleményében (3) bejelentette arra vonatkozó szándékát, hogy a bizottsági konzultációk minőségének általános szintjét emelni kívánja.
(5)
A közegészségügy és a fogyasztóvédelem területén az érdekelt felekkel történő konzultációs folyamatok javítása érdekében a Bizottságnak szüksége lehet szakértőket magában foglaló tanácsadó testület véleményének kikérésére.
(6)
Ezért érdekelt felekkel folytatott párbeszéddel foglalkozó csoportot kell létrehozni a közegészségügy és a fogyasztóvédelem területén, és meg kell határozni annak feladatait és felépítését.
(7)
Az érdekelt felekkel folytatott párbeszéddel foglalkozó csoport feladata, hogy tanácsokkal lássa el a Bizottságot a konzultációs folyamatokkal kapcsolatos bevált gyakorlatokkal kapcsolatban, illetve hogy elősegítse annak elérését, hogy a közegészségügy és a fogyasztóvédelem területén az érdekelt feleket mozgósító folyamatok jobban igazodjanak az érdekelt felek igényeihez.
(8)
Az érdekelt felekkel folytatott párbeszéddel foglalkozó csoport az Egészségügyi és Fogyasztóvédelmi Főigazgatósághoz tartozó különféle szakpolitikai területek által érintett gazdasági ágazatok (szövetségek és különálló vállalatok), illetve nem kormányzati szervezetek érdekelt feleinek arányos számú képviselőiből áll.
(9)
Az érdekelt felekkel folytatott párbeszéddel foglalkozó csoport tagjainak kinevezésénél a legfontosabb szempont a lehető legnagyobb szakértelem, a megfelelő szakmai ismeretek széles köre és ezzel összhangban a Közösség lehető legszélesebb földrajzi képviselete, illetve a nemek közötti egyenlőség.
(10)
E határozatban meg kell állapítani azokat a szabályokat, amelyek szerint az érdekelt felekkel folytatott párbeszéddel foglalkozó csoport tagjai információkat hozhatnak nyilvánosságra. Ezeket a szabályokat az eljárási szabályzatának módosításáról szóló, 2001. november 29-i 2001/844/EK, ESZAK, Euratom bizottsági határozathoz (4) csatolt mellékletben megállapított bizottsági biztonsági szabályok sérelme nélkül kell megállapítani.
(11)
Az érdekelt felekkel folytatott párbeszéddel foglalkozó csoport tagjainak személyes adatai kezelése a személyes adatok közösségi intézmények és szervek által történő feldolgozása tekintetében az egyének védelméről, valamint az ilyen adatok szabad áramlásáról szóló, 2000. december 18-i 45/2001/EK európai parlamenti és tanácsi rendeletnek (5) megfelelően történik,
A KÖVETKEZŐKÉPPEN HATÁROZOTT:
1. cikk
Az érdekelt felekkel folytatott párbeszéddel foglalkozó csoport
2007. október 10-i hatállyal létrejön az érdekelt felekkel folytatott párbeszéddel foglalkozó csoport (a továbbiakban: csoport).
2. cikk
Feladat
(1) A Bizottság bármely olyan kérdés kapcsán konzultálhat a csoporttal, amely a közegészségügy és a fogyasztóvédelem területén az érdekelt felekkel történő konzultációs folyamat általános javításával függ össze.
(2) A csoport feladata, hogy:
a)
átgondolja az érdekelt felek reprezentativitásának kérdését;
b)
megvitassa a különböző érdekelt felek részvételével kapcsolatos aránytalanságok kérdését, és olyan lehetséges konzultációs módszerekről tájékoztassa a Bizottságot, amely tekintettel van az érdekelt felek helyzetére és igazodik ahhoz;
c)
megvizsgálja, melyek a kritériumai azoknak a konzultációknak, amelyek esetében rugalmasabb és hosszabb (nyolc hétnél hosszabb) határidőre van szükség;
d)
átgondolja a nemzeti platformoknak a Közösséghez 2004-ben és 2007-ben csatlakozó tagállamok nem kormányzati szervezetei kapacitásának építésében játszott szerepét, és megvizsgálja a tagállamok helyi szinten kialakított kapcsolatokban betöltött szerepét.
(3) A csoport elnöke jelezheti a Bizottságnak, ha egy meghatározott kérdésben kívánatos lenne a csoporttal konzultálni.
3. cikk
Tagság, a tagok felkérése
(1) A csoport tagjait (a továbbiakban: tagok) a Bizottság nevezi ki olyan szakértők közül, akik a 2. cikk (2) bekezdésében említett területeken szakértelemmel rendelkeznek, és akik jelentkeztek a szándéknyilatkozat benyújtására vonatkozó felhíváson.
(2) A csoport legfeljebb húsz tagból áll.
(3) A tagokat személyükben nevezik ki, és külső befolyástól függetlenül nyújtanak tanácsot a Bizottságnak.
(4) A tagok hivatali ideje négy év, amely nem hosszabbítható meg. Kizárólag a tagok első kinevezésekor azonban a tagok felét kétéves, meg nem hosszabbítható időtartamra kell kinevezni. A tagok leváltásukig, illetve megbízatásuk lejártáig maradnak hivatalban.
(5) A csoport tanácskozásaihoz hatékonyan hozzájárulni többé nem képes, illetve a tisztségről lemondó, vagy az e cikk (3) bekezdésében vagy a Szerződés 287. cikkében foglalt feltételeket tiszteletben nem tartó tag helyére a Bizottság az érintett tag hivatali idejének végéig terjedő időszakra új tagot nevezhet ki.
(6) A személyükben kinevezett tagok évente írásban kötelezik magukat arra, hogy a köz érdekében járnak el, valamint írásban nyilatkoznak arról is, hogy mentesek-e a pártatlanságukat veszélyeztető érdekektől.
(7) A személyükben kinevezett tagok nevét közzéteszik az Egészségügyi és Fogyasztóvédelmi Főigazgatóság honlapján. A tagok nevének rögzítését, feldolgozását és közzétételét a 45/2001/EK rendeletnek megfelelően kell végrehajtani.
4. cikk
A csoport működése
(1) A csoport elnöki tisztét a Bizottság tölti be.
(2) A Bizottság egyetértésével és a csoport által meghatározott feladatkörrel a csoport alcsoportokat hozhat létre konkrét kérdések megvizsgálására. Megbízatásuk teljesítésével az alcsoportokat fel kell oszlatni.
(3) Az elnök a napirendi témában járatos szakértőket vagy megfigyelőket hívhat meg a csoport vagy az alcsoport tanácskozásaira, amennyiben ez hasznos és/vagy szükséges.
(4) A 2001/844/EK, ESZAK, Euratom határozat mellékletének sérelme nélkül a csoport vagy alcsoport tanácskozásaiban való részvétel keretében szerzett információk nem terjeszthetők, amennyiben ezeket a Bizottság bizalmasnak nyilvánítja.
(5) A csoport és alcsoportjai a Bizottság által megállapított eljárásoknak és ütemezésnek megfelelően, rendesen a Bizottság épületeiben ülésezik. A titkársági feladatokat a Bizottság látja el. A csoport és alcsoportjai ülésein részt vehetnek a Bizottság egyéb olyan tisztviselői, akiket a téma érint.
(6) A csoport a Bizottság által elfogadott szakértői csoportra vonatkozó eljárásiszabályzat-minta (6) alapján eljárási szabályzatot fogad el.
(7) A Bizottság az Egészségügyi és Fogyasztóvédelmi Főigazgatóság honlapján az érintett dokumentum eredeti nyelvén közzéteheti a csoport bármely összefoglalóját, következtetését, részleges következtetését vagy munkadokumentumát.
5. cikk
Az ülésekkel kapcsolatos kiadások
A csoport tevékenységeinek keretében a tagok, szakértők és megfigyelők utazási, illetve adott esetben ellátási költségeit a Bizottság a külső szakértők költségtérítéséről szóló szabályainak megfelelően megtéríti.
A tagok, szakértők és megfigyelők szolgálataikért nem részesülnek díjazásban.
Az ülésekkel kapcsolatos kiadásokat azon éves költségvetés keretein belül kell visszatéríteni, amelyet a Bizottság felelős szolgálatai a csoport tevékenységére különítettek el.
Kelt Brüsszelben, 2007. szeptember 5-én.

Labels: 0
3
15
1